മലിനജല ഭീഷണി മൂലം വീട് വിടാനൊരുങ്ങി ഒറ്റപ്പാലം ചന്തക്കുളം നിവാസികള് ഒറ്റപ്പാലം: നഗരസഭയും, ആരോഗ്യ വകുപ്പുമറിയാന്...ചന്തക്കുളം മാലിന്യക്കുളമാണ്. മലിനജല ഭീഷണി മൂലം വീടൊഴിഞ്ഞ് പോകാനൊരുങ്ങുകയാണ് ഇവിടുത്തുകാര്. പകര്ച്ചവ്യാധികളും രോഗങ്ങളും മൂലം വീര്പ്പുമുട്ടുന്ന ഇവര്ക്ക് മുന്പില് അധികൃതര് കണ്ണ് തുറക്കണം. ഒറ്റപ്പാലം നഗരത്തിനുള്ളില് ഒരു ഡസനിലധികം കുടുംബങ്ങളാണ് മലിനജലം മൂലം വീര്പ്പുമുട്ടി കഴിയുന്നത്. സദാ വമിക്കുന്ന ദുര്ഗന്ധം മൂലം ആഹാരം കഴിക്കാന് പോലും ഇവര്ക്ക് കഴിയുന്നില്ല. കൊതുകുശല്യവും, പ്രാണി ശല്യവും വേറെ. ഇടക്കിടെ വീടുകളിലേക്ക് മലിനജലം ഒഴുകിയെത്തുന്നതാണ് മറ്റൊരു പ്രശ്നം. ആര്.എസ്.റോഡില് താമസിക്കുന്ന ചന്തക്കുളത്തുകാര്ക്കാണ് ഈ ദുരിതജീവിതം. ഓരോ ദിവസം ചെല്ലുന്തോറും മലിനജലംകൊണ്ടുള്ള ദുരിതമേറുകയാണ്. മഴപെയ്ത് വെള്ളം കെട്ടിനില്ക്കുന്നതിനൊപ്പം പട്ടണത്തില് നിന്ന് മലിനജലമെത്തുന്ന അഴുക്കുചാല് അടയുകയും കൂടി ചെയ്താല് ചന്തക്കുളം, കുളത്തോടു കുളമാവും. അഴുക്കുചാലില് മാലിന്യം തള്ളിയതുമൂലം ഇത്തവണയും ചാല് അടഞ്ഞിട്ടുണ്ട്. ചന്തക്കുളത്തില് മലിനജലകെട്ടുമുയര്ന്നുതുടങ്ങി. ഇത്തവണ വെള്ളക്കെട്ടുയര്ന്നതോടെ ചാലില് തടസങ്ങള് നീക്കാന് വാര്ഡ് കൗണ്സിലര് ഫാത്തിമത്ത് സുഹറ നടപടിയെടുത്തിരുന്നു. എന്നാല്, കൈയിലുള്ള ഫണ്ട് തീര്ന്നതോടെ പണിമുടങ്ങി. എത്രയും പെട്ടെന്ന് പ്രശ്നം പരിഹരിക്കണമെന്ന് നഗരസഭയ്ക്ക് ഇവര് കത്തു നല്കി കാത്തിരിക്കുകയാണ്. ഇപ്പോള് താത്കാലിക പരിഹാരം കണ്ടശേഷം അടുത്ത മഴയ്ക്കു മുന്പ് ശാശ്വത പരിഹാരം കാണണമെന്നാണ് പ്രദേശവാസികളുടെ ആവശ്യം. 15 കുടുംബങ്ങളാണ് ചന്തക്കുളം ഭാഗത്ത് മലിനജല പ്രശ്നംകൊണ്ട് വര്ഷങ്ങളായി പൊറുതിമുട്ടുന്നത്. അസുഖങ്ങള്കൂടി വന്നുപെടുമോയെന്ന ആധിയിലാണിവര്. ഇവിടത്തെ മലിനജലംകൊണ്ടുള്ള പ്രശ്നംമൂലം മുന്പ് ഒരു വീട്ടുകാര് വീടൊഴിഞ്ഞുപോയിരുന്നു. ബസ്സ്റ്റാന്ഡിനുപിന്നിലെ അടഞ്ഞ ചാല് വൃത്തിയാക്കാന് നോക്കിയപ്പോള് കിട്ടിയത് മാലിന്യക്കൂനയാണ്. പ്ലാസ്റ്റിക് കവറുകളും ചാക്കില്കെട്ടിയ നിലയില് നിരവധി മാലിന്യവും ഇവിടെ തള്ളിയതാണ് പ്രശ്നത്തിന് കാരണം. ഒഴുകിവന്ന മാലിന്യത്തേക്കാള് കൂടുതലാണ് പ്രദേശത്ത് മാലിന്യം തള്ളലെന്നും കണ്ടെത്തിയിട്ടുണ്ട്. അടിയന്തരമായി പ്രശ്നത്തില് ഇടപെട്ട് പ്രദേശവാസികളുടെ പ്രശ്നത്തിന് പരിഹാരം കാണണമെന്ന് വ്യാപകമായി ആവശ്യം ഉയര്ന്നു വന്നിട്ടുണ്ട്.